《寓治谷城寄京华亲友》
元代·黄哲

金陵别时春已半，含桃吹花莺语乱。群公送客劳劳亭，王事驱驰不敢缓。

折腰从政真可怜，貂裘欲弊寒无毡。青徐古道暗荆棘，二月黄河冰塞川。

战场蔓草萦白骨，城郭萧条狐兔窟。柳塞胡笳夕厌闻，花门突骑时还出。

猎火荒凉夜合围，聊城关外羽书飞。将军转战略邢魏，历下游兵分道归。

疮痍未复更颠蹶，忍看呻吟日流血。朝耕暮战同死生，抚字无才政多拙。

有时登高望远山，浮云万里何当还。令人却忆鲁连子，一箭名成东海间。

作者简介：（?—1375）元末明初广东番禺人，字庸之。元末，何真据岭南，开府辟士，哲与孙蕡、王佐、赵介、李德并受礼遇，称五先生。朱元璋建吴国，招徕名儒，拜翰林待制。明洪武初出知东阿县，剖决如流，案牍无滞。后判东平，以诖误得罪，得释归。后仍追治，被杀。尝构轩名听雪蓬，学者称雪蓬先生。工诗，有《雪蓬集》。